**Николај Хартман (1882-1950)**

**– Критичка онтологија –**

* Након завршетка Првог свјетског рата, у Њемачкој долази до снажне преоријентације философског мишљења, добрим дијелом стимулисане ратном катастрофом. Кључну улогу у тој мисаоној преоријентацији одиграо је „философски тријумвират“ (према формулацији Хелмута Куна), у саставу: Карл Јасперс, Мартин Хајдегер и Николај Хартман. Иако различитих философских опредјељења, сва тројица мислилаца су се борили против свођења философије на статус *ancilla scientiarum* у коме се она налазила током доминације новокантовске школе (утицајне од 1860-1920) и њене епистемо­лошки оријентисане философије. Цијена доминације новокантовске философије био је заборав животног значаја философије, а то значи заборав човјека који је постао тек сазнајни субјект и заборав онтолошког проблема бића као кључне теме у историји философије. Слиједећи Хелмута Куна, спасавање човјека Карл Јасперс је преузео као задатак своје „егзистенцијалне философије“, спасавање проблема бића био је задатак „нове критичке онтологије“ Николаја Хартмана, док је Мартин Хајдегер обухватио обје теме – човјека и биће (бивствовање) – у оквиру свог пројекта „фундаменталне онтологије“.
* Хартман с правом слови за мислиоца који је ревитализовао онтологију као философску дисциплину. Хартманово опсежно и доследно проуча­вање општих онтолошких структура и темељних категорија стварности ношено је, с једне стране, увјерењем да су онтолошки проблеми садржани у свим философским проблемима и, с друге стране, теоријском потребом за јединством и поретком свијета. Постоји и један егзистенцијални мотив у Хартмановој обнови онтолошке проблематике: припадност генерацији коју је мучило осјећање губитка сигурног ослонца. Новокантовска епистемолошка философија није могла да понуди одговор на поратну егзистенцијално-онтолошку кризу. Она је заправо била дио горућег проблема.
* У цијелој модерној философији, од Декарта до Канта, и даље, све до Хусерла, епистемологија је била *prima philosophia*. Али, ако је сазнајна релација између сазнаваоца и сазнатог онтичка релација, онда је епистемологија заснована на онтологији, а не обратно. Другим ријечима, свака теорија сазнања претпоставља неку нтологију. За раз­лику од новокантовске философије која је заборавила онтолошку проб­ле­матику, Хартман рехабилитује примат природне усмјерености знања на предмете (*intentio recta*) у односу на рефлексивну усмјереност знања на само себе (*intentio obliqua*). Идеалистичка теорија сазнања приори­тизује *intentio obliqua*, питајући се не шта је сазнање, већ откуда сазнање, шта су његови услови, како је знање могуће. Одговор је познат: сви предмети су конституисани захваљујући трансценденталним усло­вима садржаним у сазнајном ја, у субјекту сазнања. Хартаманов пут у но­ву критичку онтологију довео га је до разилажења са новокантовством да би га приближио феноменологији.

* Назив „критичка онтологија“, који датира из 1919. године, алудира на Хартманову приврженост Кантовој критичкој философији, утолико што тим називом Хартман ставља до знања да нема намјеру да се враћа на позиције старе предкантовске, тј. класичне онтологије („спекулативна метафизика“). Притом, под „онтологијом“ Хартман подразумијева аристотеловску идеју науке о бићу као бићу, најопштији појам о ономе што јесте. Садржај тако схваћене онтологије се потом диференцира на теме као што су: „реално биће“ и „идеално биће“, „егзистенција“ и „есенција“, „могућност“ и „стварност“, „нужност“ и „контин­генција“, „немо­гућност“ и „нереал­ност“. Тим темама се прид­ружује тема кате­горије, најприје оних општих категорија које се прими­јењују на све слојеве реалног свијета, потом посебних категорија, које се примијењују на одређена подручја какво је природа. Напокон, Хартман тематизује и категорије које се односе на подручје културе и вриједности. Категорије су начела бића.

На основу овог увида у начелну структуру и тематски садржај Хартамнове нове критичке онтологије, лако је уочити да недостаје подручје традиционалне метафизике у којој су као главне теме фигурисале идеја Бога и бесмртности, док је, с друге стране, спектар онтолошких тема проширен за подручја природне науке и културних вриједности.

* Хартман говори о четири етапе, корака или фазе у развоју своје критичке онтологије: прва је *дескриптивно-феноменолошка* фаза која треба да донесе главне онтолошке категорије. То значи да заснивање критичке онтологије почиње „одоздо“, за разлику од традиционалне која креће „одозго“. Још одређеније, то значи да треба почети од описивања оног непосредно датог. Ту Хартман показује већу толерантност од Хусерла, јер смисао датости проширује са философског, на научно и животно искуство; за овим слиједи *аналитички метод* који треба да нас доведе до увида у апсзтрактне категорије унутар конкретних феномена; након тога улази се у фазу примијене *дијалектичког метода* који нам омогућава приступ категоријама које се показују у хоризонталној равни феномена, тј. у структурним везама међу феноменима; напокон, у четвртој фази је *синтетички метод* или постављање феномена у перпсективу слојевања; овим се омогућава обједињавање категорија дуж свих слојева стварности.
* Темељну структуру Хартманове онтологије чине „реално биће“ и „идеално биће“. У „реално биће“ спада све оно што је дио просторно-временског свијета, укључујући и оно бестјелесно. Све што припада подручју просторно-временског свијета спада у категорију „егзистен­ције“, оно просто „постоји“, „тубивствује“. Опет, све што постоји није само ту, напросто присутно, већ је и нешто, има своју „суштину“, промјенљиво је, појединачно је и пропадљиво. С друге стране, „идеално биће“ не постоји, не спада у категорију „егзистенције“, али има „суштину“. Говорећи о идеалном бићу, Хартман одбацује Платонов екстремни реализам, али и ментализам. Први даје апсолутни онтолошки статус трансцендентном идеалном бићу (идеје), обезвређујући реално биће просторно-временс­ког свијета, док други, дакле ментализам поистовијећује суштину и појам. Дакле, идеално биће има самосталан онтолошки статус, али се мани­фестује у реалном бићу.
* Главна слабост старе онтологије је, слиједећи Хартмана, у њеној радикалној тежњи ка генерализацији и унификацији стварности, тежњи која врхуни у монизму или, у најбољем случају у дуализму принципа. Онтолошки принципи у једном подручју стварности или бића генерализују се и примијењују на сва остала подручја. Умјесто тог догматског и синтетичког приступа старе онтологије, критичка онто­логија полази од анализе датих феномена. Имајући у виду плура­листич­ко схватање појма датости, Хартман не жели да редукује разно­врсност бића на један или два принципа. Јер, знање о бићу и његовим категоријама не може се заокружити у један затворени систем, иако тежи систематичности. Отуда, нова критичка онтологија није *philosophia prima*, већ *philosophia ultima*, како је сам Хартман назива.
* У *Новим путевима онтологије* (1949) Хартман говори о четири слоја реалног бића: неорганско, органско, душевно и духовно, као иоњиховим законима. У основи стратификације стварности и успостављања закона који прожимају све њене стратуме је амбициозна замисао о превла­давању спора између реализма и идеализма. Хартманов критички реализам довео га је до двојног разумијевања бића по коме постоје реално и идеално биће који су једнако збиљски облици бића. На овај начин је Хартман раскинуо са дугом традицијом метафизике која је ситуирала интелигибилне суштине у сазнатљиву стварности, потом поистовјетила истинску стварност са том сазнатљивом стварношћу, да би на крају сазнатљиву стварност одвојила од материјалне стварности. У *Новим путевима онтологије* Хартман истиче да су онтолошке и метафизичке претпоставке често спречавале наше разумијевање стварности. Једна од најмоћнијих метафизичких претпоставки је она која тврди да поред свијета ствари у коме је човјек ситуиран постоји свијет безвремених, иматеријалних суштина, царство савршенства и вишег бића. Управо су те суштине и универзалије биле предмет старе онтологије. Чак у 18. и 19. вијеку када је епистемологија постала *prima philosophia* умјесто онтологије, није се измијенио фокус на идеалном. Сада је философско истраживање било заокупљено оним што би се могло сматрати менталним парњацима или дублетима старих суштина или универзалија, дакле непромјенљиве и апсолутне менталне категорије које структуришу наше искуство стварности.
* Хартман је увјерен да нова онтологија може бити резултанта једино критичког испитивања нашег искуства стварности. До онтолошких категорија можемо доспјети путем *дескриптивне* анализе какву примијењује фенменологија. Другим ријечима, Хартманову нову онтологију занима чулни свијет, конкретно дат у искуству.

**Напомена**:

Дио изворне литературе доступан је у електронској форми (*Прилог заснивању онтологије*). Од помоћне литературе користити књигу Предрага Чичовачког, *Анализа чуђења*: *увод у философију Николаја Хартмана*, Матица српска: Подгорица 2018.